Šípošová, Janka, poslankyňa NR SR (2015-04-16):
Príjemné popoludnie všetkým. Vážená pani predsedajúca, kolegovia, kolegyne, či naopak, kolegyne, kolegovia, ja sedím v tomto pléne necelý rok a počúvam argumenty aj takzvané argumenty v diskusiách a mne sa nedá zvyknúť na tie hlasné útoky a urážky, ktoré sú z obidvoch strán. Ako buďme úprimní. Dnes možno každá strana to svoje vníma inak ako to druhé, ale tie nevhodné prejavy sú naozaj na obidvoch stranách aj dnes boli na obidvoch stranách. Ale už ma vyzval aj pán podpredseda Číž, že keď niekoho kritizujem z poslancov SMER-u, aby som kritizovala konkrétne aj pána Matoviča za to, čo robí. Ale ja, verte, že nemám s tým problém, aby som povedala kritické slová aj na jeho adresu, len teraz dnes ako mu vyčítal pán poslanec Blaha čosi, čo vraj povedal, ja som to naozaj nepočula, pán poslanec. Ja neverím, neviem, že by bol povedal niečo o tom, že pohŕda ľuďmi, ktorí nikoho nezamestnávajú, tak to mi odpustite. Ale založiť na tom celý diskusný príspevok, čo sa mi zdá, že ani nebola pravda, sa mi nezdá fér. Ale nepáči sa mi ani to, že pán poslanec Matovič potom vykrikoval na vás, že klamete. Ale zase na druhej strane, ako vám to mal dať najavo. (Reakcie z pléna.) No nejdem, toto nemienim ako naozaj rozberať. Ale rada by som povedala, prepáčte mi to, poviem tak, že, milí chlapci zo SMER-u, pán poslanec a vaši rovesníci, poprosím vás, keby ste vedeli nejako si uvedomiť a mať úctu a rešpekt k ľuďom, ktorí už niečo urobili. Ako nepáči sa mi to správanie, tie slová, ktoré volíte, tie spôsoby, ktoré volíte na adresu pána podpredsedu Jána Figeľa. Je to človek, ktorý vám môže vadiť, môže vám byť nesympatický, môžete s ním nesúhlasiť, ale nemôžete povedať, že nič neurobil. A urobil niečo aj pre túto krajinu ako hlavný vyjednávač pred vstupom do Európskej únie, ako komisár, európsky komisár. A ako hovorí sa, že komu česť, tomu česť, pastierovi trúba. Ja by som povedala, že ako nemôžeme to zhadzovať a zabudnúť a všetko vymazať len preto, že sa nám to teraz hodí do nejakej politiky. Druhá vec, na ktorú si neviem zvyknúť, ale asi s tým nič neurobím, lebo už som sa pokúšala, nepodarilo sa mi, je taký ten spôsob, ktorý, páni kolegovia zo SMER-u, často používate, možno príliš často spomínam Igora Matoviča, ale ešte raz ho spomeniem, on by povedal, že to máte v DNA. A to je to neustále pripomínanie toho, čo bolo, čo bolo pred desiatimi rokmi, čo bolo pred dvomi rokmi, čo bolo, keď ste boli, keď teda ako terajšia opozícia podľa vás údajne bola vo vláde. Ja tuším, že prečo to robíte. Ale už som vás prosila a vysvetľovala, že je to trápne a nič to nerieši, ale veď o to ani pravdepodobne nejde, aby to niečo vyriešilo. Včera keď som počula jedného z kolegov, ako hľadel priamo na pána Matoviča a použil toto zaklínadlo, keď ste vy boli vo vláde, tak som si prvýkrát povedala, že možno tomu aj verí alebo veria niektorí, kto toto, ktorí toto hovoria. Ale v zásade mi to pripadá ako jednotný softvér, ktorý zabudli aktualizovať. No ale tento bod programu odvoláva... alebo návrh na odvolanie podpredsedu Národnej rady Jana Figeľa, to je naozaj doterajší top z toho, čo ja som tu zažila. Vôbec nebudem a nechcem hovoriť o tom, aké je absurdné odvolávať Jána Figeľa z terajšej funkcie za údajný chybný krok, zločin, neviem, ako si to nazývate, ktorý spáchal v minulej funkcii. Ja som presvedčená, že aj navrhovatelia toho odvolania vedia, aké je to absurdné. A vedia aj to, že jediným zmyslom toho, že tu o tom rozprávame, a toho, že Ján Figeľ bude s pravdepodobnosťou, myslím, stopercentnou odvolaný z funkcie, nie je to, že niečo spravil a že..., ani to nechcem tiež rozoberať, pretože jediným zmyslom toho návrhu je podľa mňa vsugerovať ľuďom, to znamená voličom, daňovým poplatníkom aj tým živnostníkom poškodeným, že za Váhostav, nazvime si to takto ako heslo Váhostav, môže len a výlučne Ján Figeľ a SMER je spasiteľ. Myslím si, že to to naozaj vieme všetci aj opozícia, aj koalícia, pán kolega Jasaň, to som vám chcela povedať na margo toho, čo ste hovorili, že..., no čo ste povedali vy vo svojom príhovore, vo svojom vystúpení. Preto sme sa rozhodli ako opoziční poslanci, že ak Ján Figeľ bude odvolaný, odstúpia všetci opoziční funkcionári parlamentu, medzi nimi aj pani podpredsedníčka Erika Jurinová. Pán poslanec Jarjabek, prečo mi vy toto robíte, prečo vy to ste zas vystúpili včera tak, že nemôžem povedať ináč akože hnusne, prepáčte za toto slovo, ja nezvyknem používať také výrazy, ale vaše včerajšie vyjadrenia a reakcie na pani podpredsedníčku boli naozaj neúnosné. Toto sa naozaj nerobí voči žene, voči podpredsedníčke, ktorá podľa vás bola „taká tichá pani“. Ja si veľmi pamätám, bohužiaľ, mám takú nepríjemnú pamäť, že si pamätám aj veci, ktoré by som nechcela. A pamätám si vaše vystúpenie v deň voľby pani Jurinovej do funkcie podpredsedníčky v televízii, že ste sa vyjadrili takto: „Je to taká tichá pani.“ A za tým bolo niečo ako „ona veľa vody nenamúti“. Za tri roky ukázala podľa mňa, ja si myslím, že ukázala, že nie je až taká tichá. Ja som bola jej veľmi nablízku poza celý ten čas. Hovorím, priznávam, som veľmi náročný človek. Mohli by vám hovoriť moji spolupracovníci, ktorí to dobre vedia, a nie všetci to vydržali. A hovorím vám to ako s mojimi nárokmi a s čistým svedomím, že okrem toho, že mám ju aj ľudsky rada, viem, že je nesmierne pracovitá, je sebakritická, je obetavá, a pritom, dovolím si povedať, aj nadaná politička. Za tri roky nemala žiadny škandál. Je ľuďom sympatická a nebojí sa. To preto ste včera tlieskali, pán poslanec, keď ste sa dozvedeli, že odstúpi z funkcie podpredsedníčky? Bolo mi to nemilé. Vrátim sa k odstúpeniu tých opozičných funkcionárov parlamentu a chcem povedať, že toto určite nebude gestom solidarity s Jánom Figeľom ani s KDH. Prečo by to konkurenčné subjekty robili? Poslanci OĽaNO a MOST-u by aj mohli v pohode si porozdeľovať funkcie vo výboroch a pán Bugár mohol byť napríklad podpredsedom parlamentu, čo si ja myslím, že by ste mu asi boli ponúkli. Ja si vážim všetkých, ktorí sa pod tlakom rozhodli, že nebudú prilepení na svojich stoličkách, a nerozmýšľali, myslím, ani sekundu o tých peniazoch, o ktoré vlastne prídu, ktoré k tým funkciám patria. Ja som hrdá na túto opozíciu, že sa v časovej tiesni a pri nedostatku informácií, zdá sa mi, zámernom nedostatku informácií, nemožnosti koordinácie medzi sebou, že sa takto rozhodla. Ja považujem za celkom prirodzené a logické, že sa toho divadla s hlasovaním o odvolaní Jána Figeľa nezúčastním. Lepšie povedané, zúčastním sa ho ako skrutátorka, nebudem hlasovať. A pevne verím a dúfam, že tak urobia aj ostatní vážení opoziční poslanci. Ďakujem pekne za pozornosť, ja končím.